ໃນວັນທີ 18 ພະຈິກ 2022, ທີ່ ສູນການຮ່ວມມືສາກົນ ແລະ ການຝຶກອົບຮົມ (ICTC) ຫຼັກ 5, ສະຫະພັນແມ່ຍິງກະຊວງການຕ່າງປະເທດ ໄດ້ຈັດງານລ້ຽງນໍ້າຊາ ປະຈໍາປີ 2022 ຂຶ້ນ ເພື່ອເປັນການພົບປະແລກປ່ຽນວັດທະນະທໍາ ກັບບັນດາທູຕານຸທູດ-ນັກການທູດຍິງ ຂອງບັນດາສໍານັກງານຕາງໜ້າການທູດຕ່າງປະເທດ ແລະ ອົງການຈັດຕັ້ງສາກົນ ປະຈໍາ ສປປ ລາວ, ໂດຍການເປັນປະທານຂອງ ທ່ານ ນາງ ອາລຸນີ ກົມມະສິດ, ປະທານກິດຕິມະສັກ ສະຫະພັນແມ່ຍິງກະຊວງການຕ່າງປະເທດ, ພັນລະຍາທ່ານຮອງນາຍົກລັດຖະມົນຕີ, ລັດຖະມົນຕີກະຊວງການຕ່າງປະເທດ, ມີບັນດາພັນລະຍາການນໍາ, ການນໍາເພດຍິງ, ນັກການທູດຍິງ ຂອງກະຊວງການຕ່າງປະເທດປະເທດ, ບັນດາພັນລະຍາທູຕານຸທູດ, ນັກການທູດຍິງ ຈາກສໍານັກງານຕາງໜ້າການທູດຕ່າງປະເທດ ແລະ ອົງການຈັດຕັ້ງສາກົນ ປະຈໍາ ສປປ ລາວ, ຕາງໜ້າຈາກສູນກາງສະຫະພັນແມ່ຍິງລາວ, ສະຫະພັນແມ່ຍິງບັນດາກະຊວງ, ອົງການທຽບເທົ່າ ແລະ ພາກສ່ວນກ່ຽວຂ້ອງ ເຂົ້າຮ່ວມຢ່າງພ້ອມພຽງ.
ໃນວັນທີ 24 ກັນຍາ 2022, ສາມອົງການຈັດຕັ້ງມະຫາຊົນ ປະກອບດ້ວຍ ກໍາມະບານຮາກຖານ, ໜ່ວຍຊາວໜຸ່ມ ແລະ ໜ່ວຍແມ່ຍິງ ຂອງກົມການຂ່າວ, ກະຊວງການຕ່າງປະເທດ ໄດ້ມອບເຄື່ອງອຸປະຖຳໃຫ້ແກ່ ຫ້ອງເສນາທິການ ກອງພົນທະຫານຮາບທີ 1, ພິທີມອບໄດ້ຈັດຂຶ້ນ ທີ່ ນະຄອນຫຼວງວຽງຈັນ, ຊຶ່ງຕາງໜ້າຈາກສາມອົງການຈັດຕັ້ງມະຫາຊົນກົມການຂ່າວ ກ່າວມອບໂດຍ ທ່ານ ພອນທະວີ ບຸດດາລາ, ຫົວໜ້າກົມການຂ່າວ, ກະຊວງການຕ່າງປະເທດ ແລະ ກ່າວຮັບໂດຍ ທ່ານ ພັທ ສຸລິໄຊ ພິຈິດ, ຮອງຫົວໜ້າຫ້ອງເສນາທິການ ກອງພົນທະຫານຮາບທີ 1 ແລະ ມີຄະນະນຳຂອງຫ້ອງເສນາທິການ ແລະ ຄະນະອົງການຈັດຕັ້ງມະຫາຊົນຂອງຫ້ອງເສນາທິການ ກອງພົນທະຫານຮາບທີ 1, ພ້ອມດ້ວຍຄະນະກົມ, ຄະນະພະແນກ, ພະນັກງານວິຊາການ ແລະ ສະມາຊິກຈາກສາມອົງການຈັດຕັ້ງມະຫາຊົນຂອງກົມການຂ່າວ ເຂົ້າຮ່ວມຢ່າງພ້ອມພຽງ.
ເພື່ອເປັນການເສີມຂະຫຍາຍສາຍພົວພັນມິດຕະພາບ, ຄວາມສາມັກຄີພິເສດ ແລະ ການຮ່ວມມືຮອບດ້ານ ລະຫວ່າງ ສອງພັກ, ສອງລັດ ແລະ ສອງກະຊວງການຕ່າງປະເທດ ລາວ-ຫວຽດນາມ, ໂດຍສະເພາະແມ່ນ ລະຫວ່າງ ເອື້ອຍນ້ອງແມ່ຍິງ ຂອງສອງກະຊວງການຕ່າງປະເທດ ລາວ ແລະ ຫວຽດນາມ, ຄະນະສະຫະພັນແມ່ຍິງ ກະຊວງການຕ່າງປະເທດ ສສ ຫວຽດນາມ ໄດ້ເດີນທາງຢ້ຽມຢາມເຮັດວຽກ ແລະ ແລກປ່ຽນບົດຮຽນ ທີ່ ສປປ ລາວ ໃນລະຫວ່າງວັນທີ 23-25 ສິງຫາ 2022.